Pääesiintyjäksi kiinnitetty Tom Jones jää pois Turun DBTL-festivaaleilta, vahvistavat järjestäjät. Walesin tiikerinä tunnettu artisti joutui sairaalahoitoon bakteeri-infektion vuoksi viime viikolla.

Turun keikka oli osa supertähden maailmankiertuetta. Sairastumisen takia peruuntuu useita muitakin keikkoja.

DBTL-järjestäjä Henri Kulmala kertoo, että ison artistin perumisuhka on aina kova paikka tapahtuman järjestäjälle.

– Ikävä kyllä perumisia joutuu silloin tällöin kohtaamaan, ja se on ihmisille aina valtava pettymys. Vaikea niitä on sitten enää paikata, Kulmala toteaa.

Paikkaajiksi on löydetty tällä kertaa Jari Sillanpää ja Finnhittien kuninkaat Danny, Frederik ja Tapani Kansa. Jos tämä kattaus ei kiinnosta, DBTL tarjoaa lipun ostaneille mahdollisuuden saada keskiviikon pääsylipun hinnasta 50 prosenttia takaisin.

Jonesin sairastumisesta kertoi maanantaina muun muassa Wales Online -verkkosivusto. (siirryt toiseen palveluun) Suomessa asiasta kertoi ensimmäisenä Turun Sanomat (siirryt toiseen palveluun).